Ge messires Marceaux de Maillé, chevaliers, sires de Longeau, fais savoir à touz ces qui ces letres verrunt que cum ge ahe fait eschange ès Frères de la chevalerie dou Tample, de la moitié de tout le disme de Plové qui est entre Tresolun et Plouvot, laquele moitié je tenoie en fié de mon segnor Hugun, duc de Burgoinen, et li dit Frère en eschange de celi moitié de disme aheut doné auximant à moi et à mes hoirs en heritaige à touz jors ce que il avoient ou paaige de Chandostre et de Longeau, et lor homes de Premères, et trois émines et un bichot d’avoine et quatre soulz es dime d’estevenans, que il doivent chascun an à la feste saint Remi, et les Roonceaux de Colonges, et quant que li dit Frere avoient a Premères, à Colunges et à Plouvot et à Bere, en homes, en cens, en mex, et cun li diz mes sires li Dux por ma priere lor ait quité celi moitié de disme de Plové qui estoit de sum fié, je por moi et por mes hoirs, sauf l’autre fié que je tiens de mon segnor en leu et en recompensation dou dit fié de la moitié dou disme en pren et tieng en fié de celu mon segnor le duc totes les choses desus nommées, que li dit Frere m’avaient bailliés, et ont delivrées par le dit eschange. Et en tesmoignaige de vérité je a mis mon scel en ces letres. Ce fu fait en l’an M. CC. LX. et quatre ou mois de joing. [Monogramme]